
Rapport fra hovedarbeidsområde 3: Ny organisasjon 

1. Bakgrunn 
Styrene ved UiT og HiTø besluttet i møter 18. oktober 2007 å søke Kunnskapsdepartementet om fusjon med virkning fra 1.1.2009. Søknaden til departementet ble overlevert statsråden i møte 4.12.2007.


Styrene ved UiT og HiTø har opprettet en styringsgruppe som har den overordnede styringen av fusjonsprosessen fram til det tidspunkt hvor et organ, som er gitt myndighet til å fatte beslutninger på vegne av den nye institusjonen er etablert. Styringsgruppen oppnevnte arbeidsgruppen for Ny organisasjon 18. januar 2008 sak SG 02-08.  

1.1 Arbeidsgruppas sammensetning 

Arbeidsgruppas sammensetning er:

Professor Mette Marianne Svenning, UiT (leder)
Professor Alf Håkon Hoel, UiT
Professor Tove Bull, UiT
FoU-leder Pål Vegar Storeheier, HiTø, 
Studiedirektør Tore Nesheim, HiTø
Tjenestemannsrepresentant Toril Nustad, NTL, UiT
Tjenestemannsrepresentant Øyvin Ytreberg, FF, HiTø
Student Jonas Soo Holm, HiTø
Student Remi Iversen, UiT

Sekretær: Assisterende fakultetsdirektør Inger Solheim, UiT

1.2 Mandat

Arbeidsgruppen fikk i mandat å utrede og foreslå en eller flere modeller for organiseringen av det nye universitetet (fakulteter, institutter, sentre etc.) 

Den nye organisasjonsstrukturen skal ivareta de lovpålagte oppgaver og synliggjøre det nye universitetets faglige profil, fremme universitetets prioriterte satsninger og gi grunnlag for god intern og ekstern strategisk samhandling.

1.3 Utgangspunkt for arbeidet

Arbeidsgruppa har tatt utgangspunkt i de målene som er beskrevet i programerklæringen og strategien for det nye universitetet som er på høring. Med hensyn til inndeling av fakulteter har det vært tatt hensyn til innspillene fra tenkegruppene. Skriftlige innspill som er gjort kjent for arbeidsgruppa i prosessen, er tatt med i arbeidet.  Arbeidet er utført med svært kort tidsfrist. Det har derfor ikke vært mulig å utrede sakskomplekset på en fyllestgjørende måte. Utvalgets sammensetning dekker ikke alle områdene i organisasjonen. Dette har lagt klare begrensninger på detaljeringsnivået i organisasjonsmodellene. 
1.4 Organisasjonsgruppens arbeid

Det har vært avholdt åtte felles møter. Det ble ført referater fra møtene. Professor Arild Underdal, UiO ble invitert til å holde et seminar om organisering av faglig virksomhet. Til dette møtet ble lederne for de andre arbeidsgruppene invitert. 

Utvalgets leder har hatt møter med samtlige dekaner på høgskolen og universitetet for å kartlegge deres synspunkter om organiseringen av det nye Universitet i Tromsø. Tove Bull og Jonas Soo Holm deltok ikke på de to siste møtene i arbeidsgruppa.
1.5 Sammendrag av gruppas anbefalinger og hovedkonklusjoner

Arbeidsgruppa er samstemt i at en modell med tre store fakulteter legges til grunn for organiseringen av det nye universitetet. Men arbeidsgruppa er delt i sin anbefaling av når og hvordan denne modellen skal innføres. Flertallet mener at en organisering av seks fakulteter i ulik størrelse er riktig nå og at det må gjøres et videre utredningsarbeid som grunnlag for å vurdere organisering i tre fakulteter. Mindretallet går inn for at modellen med tre store fakulteter innføres i forbindelse med fusjonen. 
I tre fakultetsmodellen inngår følgende fakultet:
Det humanistiske samfunnsvitenskapelige fakultet samler samfunnsvitenskaplige, humanistiske, juridiske, økonomiske og kunstfaglige utdanninger og forskning, samt lærerutdanning og pedagogisk forskning.  Lærerutdanningene anbefales organisert som et enhet under dette fakultetet. 
Flertallet bestående av Svenning, Hoel, Nustad, Holm, Ytreberg og Iversen mener at Norges fiskerihøgskole skal bestå som fakultet, inkludert økonomifagene fra høgskolen. Dette flertallet mener også at Det juridiske fakultet skal bestå som i dag.
Flertallet bestående av Svenning, Hol, Nustad, Holm, Ytreberg, Iversen, Storeheier og Nesheim mener det bør etableres et Fakultet for utøvende og skapende kunstfag. 

Mindretallet bestående av Bull, Nesheim og Storeheier mener at Det juridiske fakultet og de økonomiske fagene fra Avdeling for Ingeniørfag og NFH skal inngå i SV-Hum fakultetet.

Mindretallet bestående av Bull mener at Avdeling for kunstfag også skal inngå i dette fakultetet. 
Det medisinske helsefaglige fakultet samler medisinsk og helsefaglig forskning og de tilhørende utdanninger. Dette blir en sterkt faglig enhet innen medisinsk og helsefaglig forskning og utdanninger knyttet til medisin, helse og omsorg. Arbeidsgruppa er enstemmig i dette forslaget. 
Det naturvitenskapelige teknologiske fakultet samler de matematiske-, naturvitenskapelige-og  teknologiskefag. Flertallet bestående av Svenning, Hoel, Nustad, Holm, Ytreberg og Iversen mener at før en eventuelt kan samle biologien i dette fakultetet må en avvente den igangsatte evalueringen av biologi og den foreslåtte utredningen av NFH.
Mindretallet bestående av Bull, Nesheim og Storeheier mener at de naturvitenskapelige og teknologiske fagene ved NFH skal inngå i dette fakultetet fra fusjonstidspunktet. 
Arbeidsgruppa anbefaler ingen organisatoriske endringer for Tromsø Museum og Universitetsbiblioteket.  Bliotekstjenestene ved høgskolen integreres i universitetsbiblioteket.
Arbeidsgruppa anbefaler følgende sentre organisert direkte under styret: Senter for samiske studier, KVINNFORSK og U-vett. Andre sentre foreslås organisert under fellesadministrasjonen eller under fakultetene.

Et arktisksenter / senter for nordlige studier forutsetter at det tilføres ressurser på linje med andre sentre organisert under styret.
2. Formål og oppgaver for det nye universitet

2.1 Lovpålagte oppgaver

Universitetet skal ivareta de lovpålagte oppgavene. (Lov om universiteter og høgskoler http://www.lovdata.no/all/nl-20050401-015.html)

Lov om universiteter og høyskoler. (lov 1. april 2005 nr 15.) 
§ 1-1 Lovens formål

”Denne lov har som formål å legge til rette for at universiteter og høyskoler

a) tilbyr høyere utdanning på høyt internasjonalt nivå

b) utfører forskning og faglig og kunstnerisk utviklingsarbeid på høyt internasjonalt nivå.

c) formidler kunnskap om virksomheten og utbrer forståelse for prinsippet om faglig frihet og anvendelse av vitenskapelige og kunstneriske metoder og resultater, både i undervisningen av studenter, i egen virksomhet for øvrig og i offentlig forvaltning, kulturliv og næringsliv.”
2.2 Strategiske roller og oppgaver
Utkast til strategi for det nye universitetet (videre betegnet Universitetet i Tromsø) legger en rekke føringer for universitetets oppgaver. I det følgende er de sentrale oppgavene referert. 
Den nye organisasjonsstrukturen skal bidra til å synliggjøre det nye universitetet regionalt, nasjonalt og internasjonalt. Spesielt skal den faglige profilen og de prioriterte satsningene synliggjøres for å gi grunnlag for god intern og ekstern strategisk samhandling.

Universitetet i Tromsø skal være et breddeuniversitet som er forankret i grunnforskning, profesjonsforskning, faglig og kunstnerisk utviklingsarbeid, disiplinært forankret utdanning og profesjonsutdanning. 
Universitetet i Tromsø skal hevde seg nasjonalt og internasjonalt innen både forskning og utdanning. Universitetet i Tromsø skal også ivareta sterke fagmiljøer som er aktive bidragsytere til den internasjonale forskningsfronten og aktivt konkurrere om nasjonale og internasjonale forskningsmidler. 

Universitetet i Tromsø skal være en forskningsinstitusjon av høy faglig kvalitet. Universitetet skal bidra til at den nasjonale bredden i grunnforskningen blir ivaretatt. På utvalgte forskningsområder skal universitetet være i internasjonal front.  

Universitetet i Tromsø har et særlig ansvar for å utdanne kandidater med gode og relevante kvalifikasjoner til sentrale yrker innen velferdssamfunnet som helse, omsorg, utdanning og kultur. Det verdiskapende næringslivet har stort behov for kandidater innen naturvitenskap, teknologi, språkfag og samfunnsfagene inkludert jus. Det nye universitetet har også her en viktig rolle. 

Det er et mål for det nye universitetet at alle bachelorprogram skal gi grunnlag for videre studier på mastergradsnivå. Det er også et mål at mastergraden skal kunne videreføres til en doktorgrad. Alle deler av studietilbudet skal derfor ha et solid forskningsmessig fundament, og kompetanseprofiler som tilfredsstiller NOKUTs krav.  

Universitetet i Tromsø skal være en kunnskapsmotor i landsdelen og være en tydelig regional aktør og samarbeidspartner for offentlig og privat arbeidsliv i landsdelen. Universitetet skal være opptatt av å utvikle den totale FoU- og utdanningsvirksomheten i Nord-Norge, og skal aktivt søke gode og effektive løsninger for samarbeid og arbeidsdeling med de øvrige FoU- og utdanningsinstitusjonene i landsdelen og landet for øvrig.
En langsiktig utfordring er å sikre god og stabil rekruttering av studenter til Universitetet i Tromsø. Dette krever en organisering som gjør Universitetet i Tromsø til et godt studiested i tillegg til at utdanningstilbudet holder høy kvalitet, er fleksibelt, yrkesrelevant og internasjonalt.   

Universitetet skal være en sentral aktør i nord. Arbeidsgruppa mener derfor at det i vid forstand kan sies at Universitetet i Tromsø i hele sin bredde er et nordområde universitet.

3. Modeller for organisering

3.1 Prinsipper for organisering

3.1.1 Innledning

Forutsetningen for å nå de sentrale målene som er beskrevet i strategidokumentet er at Universitetet i Tromsø blir en sterk akademisk institusjon i nord. Dette krever en organisering som legger til rette for faglige funksjonelle enheter som har kvalitet og ressurser til å drive FoU og utdanning på nasjonalt og internasjonalt nivå.

Grunnivået må organiseres i enheter med tilpasset fagadministrativ overbygning.  Dette innebærer en god forståelse og kultur for gunnforskning innen ulike akademiske disipliner, profesjonsforskning eller kunstnerisk utviklingsarbeid slik at utdanningen blir forsknings- og praksis-basert. Dette skal også gi en god base for studentenes utfordringer og behov.
En ny organisasjonsstruktur skal ta hensyn til behovene for effektiv ledelse, tverrfaglig utvikling, god utnyttelse av forsknings- og undervisningsressurser og overordnet forvaltning. Den nye organisasjonsstrukturen skal ivareta behovet for fleksibilitet og legge til rette for samarbeid på tvers av fag- og disiplingrenser. I tillegg må den nye organisasjonsstrukturen være effektiv og brukervennlig overfor alle ansatte, studentene og eksterne partnere.
Organisasjonsmodellen for Universitetet i Tromsø må sees i sammenheng med valg av administrative løsninger samt styrings- og ledelses-struktur.

3.1.2 Sentrale kriterier for organisering 
Sikring av høy faglig kompetanse er et viktig hensyn for organisering av forsknings- og undervisningsinstitusjoner. Faglige gjennombrudd er et resultat av drivende og faglig sterke enkeltindivider og grupper innen både disipliner og profesjoner. Dette gir også grunnlag for faglige gjennombrudd mellom disipliner. Viktige momenter er tid til FoU, et tilstrekkelig stort fagmiljø, tilgang på nødvendige ressurser og infrastruktur. De samme behovene er også grunnleggende for god undervisning. Solide FoU-miljøer gir et godt grunnlag for god forskningsbasert undervisning. Tverrfaglig forskning og utdanning krever organisatoriske møteplasser.
Forsknings- og utdanningsinstitusjoner har tre hovedoppgaver: FoU, utdanning og formidling. For å sikre samspillet mellom FoU og utdanning må en søke å få til en organisering som ivaretar alle oppgaver.

Innenfor allmennfagene er disiplinbasert organisering det mest vanlige. Dette er en organisasjonsmodell som har vist seg hensiktmessig gjennom lang tid både for forskning og forskningsbasert utdanning. 

Noen profesjonsutdanninger krever et bredt tilfang av flere fag i sine undervisningsopplegg og er ofte organisert i forhold til innholdet i profesjonsutdanningen.
Det styringsmessige hensynet handler om at virksomheten må organiseres slik at den er lett å styre mot de mål som ledelsen setter. Dette innebærer gjerne et enkelt organisasjonskart med tydelige og korte kommandolinjer. Effektiv styring henger imidlertid også sammen med at de som skal styres lar seg styre. Styringen må ha legitimitet, og oppfattes som fornuftig og riktig. Et sentralt moment er da medvirkning, dvs. at de styrte er representert i besluttende organer. 

Evne til økonomisk bærekraft framstår i økende grad som et selvstendig hensyn i organiseringen av virksomheten. I løpet av de siste årene har andelen basisbevilgning gått ned og er erstattet med et konkurransedrevet system basert på resultatmidler avledet av ekstern finansiering og produksjon av studie- og publikasjonspoeng og doktorgrader. Dermed settes det helt andre krav til grunnenhetenes evne til innhenting av eksterne midler og produksjon. Et viktig hensyn i vurderingen av organisasjonsmodeller blir derfor at enhetene er tilstrekkelig store til at de både kan drive forskning og studieprogram på alle nivå over tid. 
Videre må en ta hensyn til evne til omstilling og fleksibilitet. Dette henger delvis sammen med hensynet til økonomi. Måten virksomheten i dag er organisert på stiller større krav til evne til å "snu seg" og tilpasse seg hva som er etterspurt, f.eks. i form at utlysninger i Forskningsrådet, anbud, etter videreutdanningsprogram, konkurransen om studenter  m.v. 

Ett annet viktig hensyn er om fagmiljøene tilfredsstiller NOKUT sine forskrifter for akkreditering av studier. NOKUT stiller strenge krav til størrelsen på fagmiljø og stillingskategorier knyttet til studiet. For bachelorgradsstudier skal minst 20 % av fagmiljøet dekkes av ansatte med førstestillingskompetanse. For mastergradsstudier skal minst 50 % av fagmiljøet dekkes av ansatte med førstestillingskompetanse hvorav minst 25% skal være professorer. For ph.d. skal minst 50 % av de faglige ansatte knyttet til studiet være professorer, de øvrige skal være førsteamanuenser.
Organisering kan også ha en del å si for evne til samhandling eksternt og internt. Dette innebærer å ivareta de eksterne brukernes behov. En brukergruppe skal ha en kjent adresse på universitetet som den kan kontakte for å bli henvist til den kompetansen den søker. Internt innebærer det å legge til rette for velorganiserte faglige og utdanningsmessige felleskap og gode strukturer for samarbeid om infrastruktur.   

Profilering og positivt omdømme skapes av godt fagrenommé, høy kvalitet på FoU, utdanning og godt arbeids- og studiemiljø. Geografisk plassering og naturgitte ressurser kombinert med god faglig aktivitet gir også grunnlag for profilering av universitet.
Det er viktig å ha klart for seg at kjerneaktiviteten ved universitetet skjer på grunnivå. Et viktig utgangspunkt for organiseringen må dermed være at den skal legge best mulig til rette for at disse skal produsere effektivt og riktig.

4. Organisasjonsmodeller
Arbeidsgruppen har lagt en tre–nivå organisering som grunnlag for sitt arbeid. Dette fordi universitetets og høgskolens nåværende organisering gjør det urealistisk å gjøre store endringer i fusjonsperioden. Arbeidsgruppa har videre fokusert på den horisontale organiseringen og mulige fakultetsinndelinger. I forhold til instituttnivået har arbeidsgruppa diskutert parallelle faglige aktiviteter og utdanninger som går på tvers av flere institutter og fakulteter.

Institusjonens totale størrelse legger føringer for organiseringen. Et lite universitet bør ha færre formelle organisatoriske enheter enn et stort universitet. Samtidig må Universitetet være organisert slik at fagmiljøer og fagdisipliner får optimale utviklingsmuligheter.
De administrative tjenestene under fellesadministrasjonen ligger utenfor arbeidsgruppas mandat. Arbeidsgruppa vil allikevel påpeke at forskningsadministrasjonen bør styrkes gjennom å etablere en egen forskningsavdeling, ledet av en forskningsdirektør eller en prorektor for forskning. Videre vil arbeidsgruppa påpeke viktigheten av å styrke kommunikasjonsavdelingen slik at den kan fungere som en aktiv og offensiv formidlingsenhet for den nye institusjonen. Studieadministrasjonen vil stå overfor store utfordringer og krevende oppgaver i det nye universitetet.
4.1 Modell 1: få store enheter

Denne modellen (figur 1) karakteriseres av tre store fakulteter. Hver av enhetene får over mange studenter, flere hundre ansatte, og en omsetning på flere hundre millioner kroner.  Fakultetene er like i struktur, men karakteriseres av et mangfold i innhold. Dersom en organiserer tre store fakultet, må også instituttene innen hvert fakultet ha en viss størrelse.  Instituttenes oppgaver vil være avgjørende. Et sterkt spisset institutt med spesifikke fagtilbud og forskningsbasert utdanning må kunne eksistere som en mindre enhet i denne modellen. 

Figur 1. Modell for organisering i tre fakulteter samt senter og enheter som er organisert direkte under universitetsstyret.  

	Fakultet
	Faglige
	Støtte
	Adm
	Studenter

	Det medisinske og helsefaglige 
	400
	100
	120
	2200

	Det naturvitenskapelige og teknologiske 
	300
	80
	75
	650

	Det samfunnsvitenskapelige og humanistiske 
	450
	30
	150
	4600

	Tromsø museum
	35
	18
	21
	

	Universitetsbiblioteket
	12
	33
	14
	


Kilde DBH, høst 2007
Forskning og faglig og kunstnerisk utviklingsarbeid 

Store enheter kan samle fagområder som i dag er spredt på flere fakulteter. Organisering i store enheter kan gi en strategisk tyngde og kan videre være en styrke i forhold til nasjonal og internasjonal posisjonering, og investeringer i- og effektiv bruk av forskningsinfrastruktur. Forskningssamarbeid krever først og fremst faglige grupper som har felles interesser. 

Stor heterogenitet mellom fagene og mange ulike faglige kulturer og tradisjoner innen ett og samme fakultet gir også nye utfordringer. Dette kan føre til positive endringer ved at ideer og forskjeller inspirerer til nye måter å gjøre ting på og at fastlåste mønstre kan brytes. Stor heterogenitet kan imidlertid også føre til interessekonflikter som kan være ødeleggende for arbeids- og studiemiljø.
Utdanningstilbud og akkreditering

Store fakultet er en fordel for samkjørte og helhetlige studieløp.  Målet er at en skal kunne tilby utdanning på Bachelor, Master og ph.d nivå innen alle fagfelt. Store fakultet vil også lettere kunne tilpasse antall studieprogram og bruken av ressurser til undervisning i forhold til antall studenter, samfunnets behov og etterspørsel. Et mer samlet ansvar for studieprogrammene vil kunne redusere kurs- og studieprogram-porteføljen ved å fjerne overlappende tilbud. Dette kan føre til fragmentering av studiemiljøet, og studentene kan miste sin tilhørighet.
De store enhetene kan forenkle organiseringen av tverrfaglige utdanninger, da det blir mindre behov for å organisere disse på tvers av fakultetene. De tverrfaglige utdanningene kan da organiseres under det fakultetet hvor de naturlig hører hjemme. En kan for eksempel tenke seg å organisere spesielle eller tverrfaglige ”Schools” eller ”Akademier” innenfor fakultetene. Her kan nevnes ”Akademi for utøvende kunst”, ”Akademi for lærerutdanning”, ”Akademi for marine fag” og et ”Akademi for økonomiske fag”

Styring, demokrati og innflytelse

Ledelsesmessig er dette den klart ryddigste modellen. Rektor og de tre dekanene vil sammen utgjøre en operasjonell strategisk ledergruppe for det nye universitetet.  Organisasjonen vil ha klare og korte kommandolinjer. En fare er at med store fakultet kan fakultetsledelsen miste oversikten over det som foregår på instituttnivå. 

Store fakulteter og institutter kan føre til at ansatte og studenter får mindre innflytelse på de strategiske prosessene og beslutningene på institutt- og fakultetsnivå. 

Instituttene vil være større, selvstendige enheter innenfor veldefinerte fagstrategiske rammer. Med god organisering og ledelse av instituttene kan dette gi de ansatte og studentene mer formell innflytelse på instituttnivå. Dette forutsetter instituttstyrer.  Faglig enhetlig ledelse på instituttnivå er etablert ved dagens UiT og er et resultat av behovet for en sterkere fagstrategisk koordinert ledelse av grunnenheten. 
Profilering

Det vil ikke være naturlig å profilere store i seg selv, men de spesielle FoU og studietilbud ved fakultetet og på den måten styrke instituttidentiteten og universitetsidentiteten. . Dette kan også gjøre det lettere å profilere instituttene og spesielle satsinger.
Mot studenter er det viktig å vise seg som en stor enhet med de mulighetene man kan få ved å studere ved det nye universitetet. Henvender man seg til næringslivet, regionen, departementet eller internasjonalt vil det være viktigere å profilere satsningsområdene.

Store fakultet kan gi bedre mulighet for å drive profileringsarbeid og andre aktiviteter som ikke gir direkte uttelling i en resultatorientert finansieringsmodell.

Administrasjon, organisasjon og økonomi

Med tre store enheter vil fellesadministrasjonen kunne betjene tre funksjonalitetsmessig like administrasjoner. Behovet for fellesadministrasjon blir noe mindre enn med flere fakulteter som er bygget opp forskjellig. Fakultetsadministrasjonene blir noe større og mer profesjonelle ved at de betjener service-områdene (forskning, studie, personal og økonomi) bedre. Det kan være enklere å organisere flere tekniske fellestjenester og ha en mer effektiv samlet arealforvaltning. 

Store institutt vil kreve egen administrasjon for å ivareta personalsaker, økonomi, studiesaker og administrasjon av større forskningsprosjekter. Godt og integrert personal-arbeid blir viktig i en organisasjon med store tunge enheter. Store fakultet må også ivareta studentenes miljø. 

Økonomien til de store enhetene blir mer selvstendig enn i dag, da fakultetene selv vil måtte ta strategiske avgjørelser. Økonomien vil framtvinge nedleggelse av tilbud eller re-orientering dersom fakultetet vil tilby nye fag eller igangsette nye satsinger. 
4.2 Modell 2: Breddeorganisering

Gjennom innspillene til tenkegruppene, fra enheter og enkeltpersoner og fra den historiske utviklingen av universitetet og høgskolen er det kommet mange ønsker om organisering av fag og disipliner i egne fakultet. I denne organiseringen kan en ha mellom 10 og 15 fakultet som synliggjør breddeuniversitetets faglige virksomhet. Figur 2 illustrerer en slik organisering. 
Denne modellen karakteriseres av mange små enheter, og noen få større enheter. Det vil være store variasjoner mellom antall studenter, antall ansatte og omsetning.  Fakultetene er forskjellige i struktur, men karakteriseres av noen disiplinært organiserte enheter, og noen enheter som ivaretar spesielle profesjonsutdanninger. Modellen stiller ingen spesielle krav til instituttstørrelse. En kan også ha fakultet uten institutt. 

Modellen synliggjør breddeuniversitetet men opprettholder dagens struktur og gir ingen god integrering av de to institusjonene.
Figur 2. Modell for organisering i mange enheter med varierende størrelse

	Fakultet
	Faglige
	Støtte
	Adm
	Studenter

	Medisin og helse 1
	190
	45
	60
	1000

	Medisin og helse 2
	190
	45
	60
	1000

	Det samfunnsvitenskapelige 
	170
	10
	75
	1500

	Det humanistiske
	117
	4
	20
	520

	Det matematisk naturvitenskapelige
	165
	50
	40
	500

	Det kunstvitenskapelige
	36
	
	9
	161

	Det utdanningsvitenskapelige
	60
	
	15
	750

	Det juridiske
	39
	2
	20
	524

	Norges fiskerihøgskole
	150
	40
	35
	460

	Det biologiske
	125
	20
	20
	300

	Det psykologiske
	30
	3
	8
	350

	Barents business school
	25
	15
	15
	400

	Tromsø museum
	35
	18
	21
	

	Universitetsbiblioteket
	12
	33
	14
	


Det er noe overlapp mellom de foreslåtte enhetene. For eksempel er både Norges fiskerihøgskole, Det biologiske fakultet og Barents business school tatt med. 
Medisin og helse er presentert som to organisatoriske enheter fordi denne modellen forutsetter en funksjonell organisering av MF og AFH i flere mindre enheter.

Forskning og faglig og kunstnerisk utviklingsarbeid 

Denne modellen gir mulighet for sterk faglig ledelse på fakultetsnivå.  Fagdisipliner kan bli spredt over flere enheter noe som kan være en ulempe i forhold til nasjonal og internasjonal posisjonering og investeringer i forskningsinfrastruktur. Modellen innebærer en sterk fragmentering av fagmiljøene.
Mange av fakultetene vil være bygget opp rundt spesielle satsinger. Faglige omprioriteringer vil være vanskelig. Små miljøer bli mer sårbare i forhold til kompetanse og rekruttering av fagansatte. 
Utdanningstilbud og akkreditering

NOKUT sine kompetansekrav kan gjøre små enheter sårbare i forhold til akkreditering av grader på master- og ph.d.-nivå. I de tilfellene hvor fagområder blir spredt over flere fakultet, kan det lett oppstå konkurranse og parallellitet mellom utdanninger. 

Modellen passer godt for noen av de profesjonsrettede studiene, men kan være krevende for tverrfaglig utdanninger. For små enheter kan det være vankelig å ha økonomi til å opprettholde studietilbud med få studenter. 
Styring, demokrati og innflytelse

Mange enheter med forskjellig struktur blir komplisert å forholde seg til for sentralledelsen og fellesadministrasjonen. Med mange fakultet vil fakultetenes innflytelse på fellesleddet bli liten. Organisasjonen vil få mange dekaner som primært har til oppgave å fronte sitt fakultets særinteresser. Organiseringen vil stille sterke krav til strategisk styring på sentralnivået når det gjelder profil, økonomi og satsingsområder. Modellen gjør det enkelt å starte nye satsinger, men vanskeligere å fjerne aktivitet. Modellen vil derfor kunne føre til en utvidelse av universitetets bredde på bekostning av etablerte aktiviteter. 

Fakultetledelsen på de små fakultetene vil ha god oversikt over instituttnivået. Små fakultet vil gi kortere vei fra studenter og ansatte til fakultetsnivået hvor mange strategiske avgjørelser tas. Beslutninger vil få større legitimitet i og med at flere ansatte og studenter vil være involvert i behandlingen. For fakultet med små institutt, kan instituttstyrene legges ned. 

Profilering

Organiseringen synliggjør breddeuniversitet og gjør det enkelt å synliggjøre de mange ulike fagområdene og profesjonsutdanningene.

Administrasjon og økonomi

Små fakulteter kan ikke ha store administrasjoner, og kan dermed trolig ikke fylle alle service områdene (forskning, studie, personal og økonomi) på en profesjonell måte. Det betyr at fellesadministrasjonen må bygge opp felles administrative tjenester for de små enhetene, eller at små fakultet går sammen om administrative tjenester. Det kan bli vanskelig for fellesadministrasjonen å delegere oppgaver til veldig forskjellige enheter. Med mange enheter vil mange saker bli behandlet i mange parallelle utvalg. Mange ansatte i fagstillinger vil måtte bruke mye tid på administrasjon og forvaltningsoppgaver.
Denne modellen er en kostbar og lite effektiv løsning. Det blir kostbart med mange fakultetsadministrasjoner og mange ledere. Fakultetene trenger en viss kritisk masse av studenter og faglig aktivitet for at økonomien skal gå rundt. For små enheter kan det være vanskelig å ha økonomi til å kunne drive rekrutteringsarbeid, profileringsarbeid og andre aktiviteter som ikke direkte belønnes i bevilgningsøkonomien. 
Flere av enhetene kan bli små og fragmenterte og under en økonomisk bærekraftig størrelse. 
4.3 Forslag til organisering
Arbeidsgruppa er enig i at Modell 1 med 3 store fakulteter legges til grunn for organiseringen av det nye universitetet. Men arbeidsgruppa er delt i sin anbefaling av når og hvordan denne modellen skal innføres. Flertallet mener at en organisering av seks fakulteter i ulik størrelse er riktig nå og at det må gjøres et videre utredningsarbeid som grunnlag for Modell 1. Denne organiseringen er presentert i figur 3. Mindretallet går inn for at Modell 1 innføres i forbindelse med fusjonen.
Figur 3. Flertallets forslag til organiserin .

	Fakultet
	Faglige
	Støtte
	Adm
	Studenter

	Det medisinske og helsefaglige fakultet 
	450
	110
	120
	2200

	Det samfunnsvitenskapelige og humanistiske
	360
	20
	110
	3000

	Det matematisk- naturvitenskapelige og teknologiske
	200
	50
	55
	600

	Norges fiskerihøgskole
	160
	41
	40
	600

	Det kunstvitenskapelige
	36
	
	9
	160

	Det juridiske
	39
	2
	20
	525

	Tromsø museum
	35
	18
	21
	

	Universitetsbiblioteket
	12
	33
	14
	


I denne modellen vil det være forskjell på fakultetenes administrative størrelse og på service- tilbud. De store enhetene vil kunne ha profesjonelle administrasjoner innenfor alle områder, mens de små fakultetene vil være mer avhengig av sentral støtte. 
4.3.1 Det medisinske og helsefaglige fakultet

Det medisinske og helsefaglige fakultet samler medisinsk og helsefaglig forskning og de tilhørende utdanninger. Institutt for psykologi organiseres også under dette fakultetet i tråd med tenkegruppas og fagmiljøets egen anbefaling.  Fusjonen gir store muligheter for integrering og faglig samarbeid mellom enheter ved MF og AFH. I et fagstrategisk perspektiv sees det som viktig å knytte de helsefaglige profesjonsutdanningene opp mot forskningsmiljøene på det medisinske fakultet. Noen av enhetene er allerede i dag samlokalisert.
Dette er en enstemmig anbefaling fra arbeidsgruppa.  
4.3.2 Det samfunnsvitenskapelige og humanistiske fakultet

Det humanistiske og samfunnsvitenskapelige fakultet samler samfunnsvitenskapelige herunder juridiske og økonomiske fag, humanistiske herunder språkfag og kunstfaglig, og lærerutdanninger. Dette fakultetet tillegges ansvaret for lærerutdanningen organisert som en sterk faglig enhet. 
Flertallet mener at Norges fiskerihøgskole skal bestå som fakultet, inkludert økonomifagene fra høgskolen. Det juridiske fakultet skal bestå som i dag, og at det bør etableres et Fakultet for utøvende og skapende kunstfag. 
Mindretallet er delt når det gjelder SV-Hum fakultetet. Ett medlem ønsker å innlemme både kunstfagene, jus og NFH i dette fakultetet., mens to medlemmer ønsker å innlemme jus og NFH i fakultetet, og slutter seg til flertallet når det gjelder etablering av et eget kunstfakultet. 
4.3.3 Det naturvitenskapelige og teknologiske fakultet.

Det naturvitenskapelige og teknologiske fakultet samler de matematiske, naturvitenskapelige, teknologiske og biologiske fagmiljøene, med unntak av medisinsk biologi som ivaretar profesjonsutdanning.  
Ingeniørutdanningene har mange felles grunnlagsfag, særlig i første del av studiet. Denne samordningen kan med fordel bevares gjennom fusjonen, ikke minst fordi ingeniørutdanningen har utviklet en enhetlig nordområdeprofil med utgangspunkt i alle strudieretninger. Det er svært viktig for arbeidsmarkedet at en beholder kortere profesjonsutdanninger innen teknologi og at en videreutvikler masterprogram som har profesjonsfokus. Det vil være naturlig at ingeniørutdanningen organiseres i et naturvitenskaplig teknologisk fakultet. 

Arbeidsgruppa mener at et nytt fakultet (Modell 1) bestående av NFH og MNF kan representere et slagkraftig instrument i framtidig nordområdesastning. Dette fakultetet vil samle FoU-miljøer med tyngde innen nordlige terrestriske og marine ressurser knyttet til klima, miljø, energi og teknolog samt gi et godt fundament for forvaltning og næringsutvikling. 
4.3.4 Særlige organisatoriske utfordringer

Norges fiskerihøgskole

Det er reist en rekke spørsmål knyttet til NFH og organiseringen av institusjonen. NFH representerer både en faglig og fagpolitisk viktig enhet i nasjonalt og internasjonalt perspektiv. Tverrfaglige utdanningstilbud i et bredt samfunnsmessig perspektiv er unike.   
Gitt den økende politiske og økonomiske betydningen marin sektor og nordområdene har både nasjonalt og internasjonalt, er det avgjørende at forskning og undervisning om tilknyttede spørsmål ved universitetet, holder solid internasjonal standard og er effektivt og hensiktmessig organisert.  

Utvalget mener derfor at det er viktig å ha en grundig gjennomgang av strategi for og organisering av NFH, i lys av de ovennevnte utfordringene. Arbeidsgruppa anbefaler derfor at det nedsettes et utvalg med intern og ekstern representasjon for å utrede dette og hvordan det nye universitetet mest hensiktmessig kan organisere dette. Arbeidet bør gjennomføres etter at det nylig nedsatte Biologiutvalget har levert sin rapport. Mindretallet foreslår å slå sammen NFH og MNF ved fusjon. 

Biologi
Universitetsstyret har nedsettes et eksternt utvalg som skal se på organiseringen av biologi. Biologi ved UiT er spredt på tre fakulteter; MNF, NFH og MF, samt Tromsø Museum. Deler av biologien er overlappende ved alle de nevnte enhetene, og denne spredningen gjør at det er vanskelig å oppnå synergieffekter både i utdanning, forskning og forskningsinfrastruktur. En samling av biologimiljøene vil kunne bidra til en styrking av biologi både med tanke på I) kunnskap og forvaltning av nordområdene og II) næringsutvikling knyttet til marine ressurser. Institutt for kjemi (IK) ved MNF har en klar biologisk profil som i samarbeid med de rene biologimiljøene ytterligere vil kunne styrke dette.

Utøvende kunstfag 

Avdeling for kunstfag (AFK) ved HiTø representerer en egenart som er inne i en sterk faglig utvikling. De utøvende kunstfagene karakteriseres også av individuell undervisning, mesterlæring med fokus på overføring av taus kunnskap og kunstforståelse. Kunstnerisk utviklingsarbeid faller ikke inn under det tradisjonelle vitenskapsbegrepet og poengberegnes foreløpig ikke i finansieringssystemet. Studentenes utvikling som kunstnere står i sentrum, der tradisjonell boklig kunnskapstilegnelse er mindre relevant. Avdelingen har ansatte med vitenskapelig fagkompetanse og har god økonomi basert på profesjonsutdanninger innen utøvende de kunstfagene.
Flertallet i arbeidsgruppa mener at utøvende kunstfag representerer en egenart som bør organiseres i et eget fakultet ved det nye universitetet. Mindretallet mener det ikke finnes sterke faglige argumenter for at kunstfagene skal utgjøre et egen fakultet. Potensielle synergieffekter med teoretiske kunst- og kulturfag kan best oppnås ved integrering. 
Jus og rettsvitenskap
Juridisk fakultet representerer en faglig enhet for profesjonsutdanning innen jus. Det juridiske fakultet i Tromsø er lite. Argumentet for å opprettholde det som et eget fakultet er at dette har vært og er normal organisering i Norge. Internasjonalt er jus/rettsvitenskap organisert på ulike måter, men der hvor det gis ph.d er hovedregelen at det gis vet et juridisk fakultet.
Jus i Tromsø har bygd seg opp til et godt fagmiljø; det har vært ekspansivt gjennom de årene det har eksistert. Fakultetet oppfyller NOKUT’s kompetanse krav og deltar i tverrfaglige utdanninger. Flertallet i arbeidsgruppa mener JF er en godt fungerende faglig enhet som ikke bør endres nå.
Mindretallet i arbeidsgruppa mener at det ikke er grunn til å tro at den positive utviklingen av jus/rettsvitenskap vil stoppe dersom jus blir en del av et samfunsvitenskpelig/humanistisk fakultet. I et slikt fakultet vil det være en rekke naturlige samarbeidspartnere for rettsvitenskap. En slik organisering vil kunne gi store synergieffekter for både jus og for de øvrige miljøene.
Lærerutdanningen 

Det er bred enighet om at dagens lærerutdanning må fornyes og at det faglige fundamentet må styrkes. Lærerutdanningen er organisert i seks retninger ved HiTø og fire retninger ved UiT, og er spredt på fire enheter (AFL, SVF, AFK og MNF). I tillegg kommer universitetspedagogikk og innføring av pedagogiske mapper på UiT. Lærerutdanningen kan få store synergieffekter ved en sammenslåing. Ansvaret for lærerutdanningen kan samles under en tydelig ledelse med ansvar for organiseringen og koordineringen av lærerutdanningen på alle nivåer.

Arbeidsgruppa har diskutert tre mulige organiseringer: Senter for lærerutdanning, eget fakultet og som del av et samfunnsvitenskapelig-humanistisk fakultet. Arbeidsgruppa går inn for en enhet for lærerutdanning organisert under Det samfunnsvitenskaplige humanistiske fakultet. De vitenskaplige ansatte skal ha tilhørighet i sine respektive fagmiljøer. Videre skal enhetwen organisere de fagspesifikke delene av lærerutdanningen som ikke naturlig hører inn under disiplinorganiserte institutt.  Enheten bør gis et ansvar for å  ivareta studentene.

En mulig organisering omkring lærerutdanningene kan være i form av å etablere et senter for lærerutdanning organisert under styret og med en dekan for lærerutdanning. Dekanen vil ha ansvar for alle lærerutdanningene på alle nivåer. De vitenskapelig ansatte med sin undervisningsplikt knyttet til lærerutdanningene vil organisatorisk sett være i linjen til dekan for lærerutdanning og vil formelt sett være ansatt på senteret, men de fleste vil ha sitt fysiske arbeidssted samlokalisert med kollegaer innen samme fagdisiplinære område ved et ordinært fakultet. Med en slik løsning vil dekan for lærerutdanning styre lærerutdanningenes personal- og kompetansebehov, samtidig som man ivaretar behovet for fagdisiplinære tilrettelegginger. Denne modellen ligger nært et utdanningsvitenskaplig fakultet.

Arbeidsgruppa mener at en samling av lærerutdanningene inn under et stort fakultet vil gi en robust organisering. Et sammenslått SV-Hum fak er et slik fakultet. Lærerutdanning vil lettere kobles opp mot den vitenskapelige kompetansen som kreves for master og ph.d utdanning.  Naturfagene og matematikk kan integreres i realfagene og knyttes til utdanningen gjennom et programstyre.  
5. Oppgaver som er direkte organisert under styret
5.1 Sentre

Universitetet har flere sentre som er direkte underlagt styret. Sentrene er opprettet for å profilere viktige satsingsområder eller for å ivareta strategiske oppgaver andre enn ordinær forskning og undervisning.  På universitetet finnes det også en rekke andre sentre som er underlagt et fakultet eller ett institutt. Disse har primæroppgaver inne forskning eller undervisning. Høgskolen har to forskningssentre som er direkte underlagt styret.

5.1.1 Sentre organisert under universitetsstyret
Arbeidsgruppa mener at sentre som skal organiseres under styret bør være enheter for profilering og koordinering av spesielle satsninger ved UiT. Sentrene skal være en styrke og katalysator for instituttene. I prinsippet bør sentrene opprettes for en tidsavgrenset periode og evalueres med 5 års mellomrom. 
Arbeidsgruppen foreslår følgende senter med slik status: Senter for samiske studier, KVINNFORSK og U-vett og et eventuelt arktisk senter/senter for nordlige studier.
Senter for samiske studier

Senteret skal bidra til økt forskning og undervisning om samiske forhold ved Universitetet i Tromsø - med vekt på rekruttering, tverrfaglig, nasjonalt og internasjonalt samarbeide.

Senter for samiske studier har i mange år spilt en viktig rolle som forskningsstrategisk aktør når det gjelder universitetets samlede innsats for samisk- og urfolksrelatert forskning og utdanning. Fra å ha en koordinerings- og informasjonsvirksomhet som hovedarbeidsområde, har senteret utvidet innsatsområdet til strategiarbeid og forsknings- og utdanningsrelatert virksomhet. Senteret har 8,5 teknisk- administrative stillinger hvorav 1,1 er eksternt finansiert, og seks vitenskapelige stillinger hvorav tre er eksternt finansiert. 

Universitetet i Tromsø er et internasjonalt tyngdepunkt både når det gjelder studier av samiske spørsmål og urfolk- og minoritetsspørsmål. Universitetet har også et klart nasjonalt ansvar for samisk og urfolksrelatert forskning, utdanning og formidling. 

Senter for samiske studier har selv forskningsressurser, mens undervisningen kanaliseres gjennom fakultetene. Dette bryter med prinsippet om at fagfolkene skal knyttes til institutter. Samisk senter spiller allikevel en så viktig rolle for å ivareta universitetets ansvar for samiske og urfolksrelaterte forskningsfelt at arbeidsgruppa ikke anbefaler å endre samisk senters struktur eller organisatoriske tilknytning. 
KVINNFORSK
Senter for kvinneforskning og kvinner i forskning skal arbeide for å styrke kompetansen i og stimulere til kvinne- og kjønnsforskning innen ulike fagområder. KVINNFORSK er ledet av et styre med representanter fra fakultetene og andre avdelinger, studentene og Norut. Senteret har 3 administrativt ansatte og 0,7 førstestilling. Styreleder har hatt det faglige ansvaret, men senteret er nå i ferd med å ansette en faglig leder med professorkompetanse.   
KVINNFORSK har spilt en viktig rolle for universitetet med å profilere kvinne- og kjønnsforskning og i arbeidet med å rekruttere kvinner til vitenskapelige toppstillinger. KVINNFORSK støtter også opp om universitetets handlingsplan og øvrig arbeid for likestilling. 

Arbeidsgruppa anbefaler at KVINNFORSK består som senter direkte underlagt styret, men fraråder å bygge opp en selvstendig faglig aktivitet i senteret. 
U-VETT, Universitetets videre- og etterutdanning 

U-vett har ansvar for utvikling og koordinering av universitetets etter- og videreutdanning (EVU) og tilrettelagt fleksibel læring, i samarbeid med enhetene ved universitetet.  Senteret skal arbeide med å fremme samarbeidet mellom fagmiljøene på UiT og samfunns-, arbeids- og næringslivet i landsdelen. U-vett har 17,5 stillinger, hvorav 4,5 er eksternt finansiert. 

EVU og fleksible utdanningstilbud, på og utenfor campus blir en stadig større del av universitetets studietilbud. U-vett gir eksterne brukere en klar adresse for EVU ved universitetet. EVU og de fleksible utdanningstilbudene utvikles i samarbeid med fakultetene. Fakultetene har studieadministrasjonen og det faglige ansvaret for studiene. 

Høgskolen har en stor portefølje av EVU og spesialiseringer for profesjonsfagene. Koordineringen ligger i fellesadministrasjonen.  

Arbeidsgruppa mener U-vett fungerer godt og har en god organisering. U-vett spiller en viktig rolle som aktør mellom fakultetene og de eksterne brukerne, som en sentral for oppdragsundervisning. Arbeidsgruppa anbefaler derfor ingen organisatoriske endringer av U-vett nå, men at høgskolen sin EVU- administrasjon samordnes med U-vett. 
Arktisk senter/ senter for nordlige studier
Amundsensenteret representerer i dag et kontaktpunkt for ansatte, studenter og randsone institusjoner i Tromsø. Gitt den rollen Universitetet i Tromsø har i nordområdeforskning og utdanning knyttet til nordlige/arktiske områder er det viktig at dette gis et tydelig organisasjonsmessig uttrykk. En eventuell videreføring av dette senteret forutsetter at det gis ressurser som gjør det i stand til å ivareta det mandat senteret er tiltenkt. Dersom dette ikke kan oppfylles, anbefaler arbeidsgruppa at senteret legges ned. 
Arbeidsgruppa er gjort kjent med at det er foreslått etableres et administrativt strategisk senter tilknyttet universitetets ledelse. Dette senteret skal primært være et instrument for ledelsen og en kontaktflate mot eksterne aktører. 
5.1.2 Sentere organisert under fakulteter eller fellesadministrasjonen
Høgskolen og universitetet har flere sentre som i dag er organisert direkte under høgskolestyret eller universitetsstyret som arbeidsgruppa anbefaler en annen organisering av. 

SEMUT

Senter for miljø og utviklingsstudier skal styrke forskning som kobler miljø og utvikling og påse at dette perspektivet ivaretas ved UiT. Senteret skal bidra til å styrke det komparative og globale perspektivet og til å etablere forskings- og utdanningssamarbeid med institusjoner i utviklingsland. Senteret har 1,4 teknisk-administrative stillinger. 

SEMUT er en del av universitetets forskningsadministrative og tekniske støttefunksjoner med fokus på samarbeid med utviklingsland. Dette nyttegjøres per i dag særlig innen NUFU - programmet i samarbeid med SV-fakultetet. SEMUT fungerer som en intern støttefunksjon med få eksterne brukere. 

Arbeidsgruppa anbefaler at SEMUT integreres med et internasjonalt kontor i felles-administrasjonen. Kompetansen bør da utvides for å styrke internasjonalisering slik at kontoret kan bli et ressurssenter for universitetets internasjonalisering og internasjonalet samarbeid. 
NorAforsk 

Nordisk senter for aksjonsforskning og aksjonslæring (NorAforsk) er et forskningssenter som per i dag er underlagt høgskolestyret. Senteret ble etablert i 2006 med ambisjon om å skape en ny møteplass for forskning, politikk og arbeidsliv i Norden. NorAforsk består av en professor i pedagogikk/aksjonsforskning og tre stipendiater. I løpet av våren 2008 vil det tilsettes en koordinator for senteret i 50 % stilling. NorAforsk administrerer et internasjonalt nettverk av forskningsmiljøer og enkeltforskere som samarbeider med senteret innen aktuelle prosjekter. Prosjektene ved senteret er finansiert av lokalt og nasjonalt næringsliv, og fokuserer på læring i organisasjoner, institusjoner og bedrifter.

Fagmiljøet ved senteret er lite og sårbart, men tema og arbeidsform har vakt stor interesse og synliggjort et viktig potensial.  Arbeidsgruppa anbefaler derfor at forskningssenteret  I) finner naturlige samarbeidspartnere ved UiT og II) organiseres under det foreslåtte Humanistiske samfunnsvitenskapelige fakultetet. 
Barnevernets utviklingssenter i Nord-Norge

Barnevernets Utviklingssenter i Nord-Norge (BUS) er ett av fire regionale utviklingssentre innen barnevern. Senterets formål og oppgaver er forsknings- og utviklingsarbeid, veiledning og formidling som skal bidra til kompetanseutvikling innenfor barnevernet. Senteret ble opprettet i 1994 som en selvstendig faglig og økonomisk enhet med eget styre under Høgskolen i Tromsø. Senteret har 6,1 forskerstillinger og en administrativ stilling. Senteret finansieres både av en grunnbevilgning fra barne- og likestillingsdepartementet og av andre prosjektmidler. 

Senteret har en klar forskningsprofil og en spesiell finansiering. Paralleller på universitetet er NAFKAM  (Nasjonalt forskningssenter innen komplimentær og alternativ medisin) som får sin bevilgning fra Helse- og omsorgsdepartementet. NAFKAM er organisert under Det medisinske fakultet, Institutt for samfunnsmedisin. En annen parallell er Regionsenteret for barn og unges psykiske helse, nord (RBUP nord) som er lagt til det MF-IKM ved UiT. RBUP har sin oppdragsbeskrivelse fra Sosial- og helsedirektoratet. 

Arbeidsgruppa anbefaler at BUS sin rolle ved det nye universitetet må avklares. Dersom det besluttes at BUS skal være et forskningssenter ved det nye universitetet, anbefaler arbeidsgruppa en organisering av BUS under egnet institutt på det foreslåtte Humanistisk-samfunnsvitenskapelig fakultet eller på Fakultet for medisin og helsefag.

5.1.3 Andre sentre

Universitetet har en rekke andre sentre organisert enten direkte under fakultetene eller under instituttene. Her kan nevnes forskningssentre med nasjonal SFF eller SFI status, og nettverkssentre som er etablert for å ivareta spesielle profileringer. Sentrene er finansiert både med internteog eksterne midler.

Arbeidsgruppa anbefaler på det sterkeste at sentre som skal ha FoU-ressurser organiseres i nær tilknytning til fagmiljøene på instituttene.

På undervisningssiden har samfunns-, arbeids- og næringslivet en klar adressat ved U-vett. Et tilsvarende kontaktpunkt mangler på forsknings- og utviklingssiden. Disse kontaktene går dels direkte gjennom fagmiljøene og dels gjennom TTO og Norinova. Universitetet bør vurdere organisering av et felles kontaktpunkt under forskningsavdelingen, samt videreutvikle samarbeidet med Norut ved å kanalisere mer av oppdragsforskning dit.  

5.2 Tromsø museum

Universitetsmuseet Tromsø Museums hovedoppgaver er forskning, bevaring og utvikling av vitenskapelige samlinger og formidling. Museet har fagenheter i arkeologi, nyere kulturhistorie, samisk etnografi, botanikk, geologi og zoologi. Museet dekker derfor en rekke av fagområdene ved det nye universitetet. TMU skal gjennom sin virksomhet frambringe kunnskap om den nordlige landsdel og nordområdene innen natur- og kulturhistoriske fagområder. 
TMU har ansvar for sikring og tilgjengeliggjøring av samlinger og bistå andre fagmiljøer ved Universitetet i forsvarlig drift av samlinger. Videre skal TMU ha en aktiv rolle som bevarer og formidler av Nord-Norges kunnskapshistorie, særlig Universitetets. TMU har også et ansvar for å bistå fagmiljøene ved Universitetet i å formidle ny kunnskap til allmennheten. 
Arbeidsgruppa anbefaler ikke at det gjøres organisasjonsmessige endringer for TMU. Dette fordi TMU`s virksomhet har en egenart og på flere områder skiller seg fra universitetets øvrige kjernevirksomhet.  Virksomheten knyttet til forvaltning av samlinger, forskning og forskningsbasert formidling er ofte av tverrfaglig karakter. Arbeidsgruppa påpeker imidlertid at det kan ligge uforløste synergieffekter i å bedre samordne de faglige ressursene med andre faglige enheter ved universitetet.  

5.3 Universitetsbiblioteket
Ved HiTø er biblioteket og IT-avdelinga i dag én organisatorisk enhet, knyttet til fellesadministrasjonen.  Universitetsbiblioteket er i dag en selvstendig enhet direkte underlagt Universitetsstyret. Universitetsbiblioteket er en velfungerende og viktig enhet med et høyt nivå på service og formidling. 
Arbeidsgruppa anbefaler at bibliotektjenestene organiseres som ett bibliotek og som en selvstendig enhet direkte underlagt universitetsstyret.  

6. Vedlegg 
6.1 Organisasjonskart
Figur 4. Høgskolen  i Tromsø

Figur 5. Universitetet i Tromsø


[image: image5]
6.2 Universitetsorganisering i landet forøvrig

Organisering av de andre norske universitetene er et mangfold som reflekterer den enkelte institusjons fagprofil og historie.  Organisasjonskartene er vedlagt i vedlegg B. Noen særtrekk kan nevnes:

· De universitetene som har medisin og/eller helsefag har eget fakultet for dette

· De universitetene som har rettsvitenskap har dette i egne fakultet (UiO, UiB og UiT)

· UiO har et eget utdanningsvitenskapelig fakultet bestående av teoretisk pedagogikk, PPU og spesialpedagogikk, altså tilsvarende dagens IPLU. Allmennlærerutdanninga og faglærerutdanninga er på HiO. Ved UiB bidrar Det psykologiske fakultet med pedagogikk-delen av lærerutdanningen. Ved NTNU er program for lærerutdanning en grunnenhet ved Fakultet for samfunnsvitenskap og teknologiledelse. UiA har etablert en matriseorganisering av lærerutdanninga. UiS har FLU og ALU organisert under Hum-fak, som også har musikk og dans, språk, religion og spesialpedagogikk. 
· Kun UiA tilbyr kunstfag, og da organisert i et eget fakultet. 
6.3 Anbefalinger fra tenkegruppene

6.3.1 Kunst og kulturfag

To alternative integrasjonsmodeller ble vurdert av den første tenkegruppen:

Modell 1: Opprette ett eget fakultet for skapende kunstnerisk virksomhet

Modell 2: Kunst- og kulturfag integreres i Det humanistiske fakultet

Både den første og den andre tenkegruppen falt ned på samme konklusjon: at det bør opprettes et eget fakultet for utøvende og skapende kunstnerisk virksomhet bestående av følgende enheter på instituttnivå:

· Musikkonservatoriet

· Skrivekunstakademiet (forfatterstudiet)

· Kunstakademiet (bildekunst)

· Institutt for kunst og kulturformidling

6.3.2 Teknologifag

Den andre tenkegruppa vurderte tre modeller for organisering av teknologifag:

· MNF fortsetter som eget fakultet. NFH og AFI slås sammen under nytt navn

· MNF og AFI slår seg sammen under nytt navn. NFH fortsetter som eget fakultet

· Et nytt stort teknologisk fakultet med hele MNF og deler av NFH og AFI under nytt navn.

En samlet gruppe konkluderer med at det beste alternativet for fusjon vil være å utvikle et stort og slagkraftig teknologisk orientert fakultet bestående av alle institutter ved MNF, Institutt for marin bioteknologi og institutt for akvatisk biologi ved NFH og ingeniørutdanningen ved Høgskolen i Tromsø.

En samlet gruppe konkluderte med at dersom det ikke opprettes et stort og slagkraftig teknologisk orientert fakultet, vil det beste alternativet være at ingeniør- og økonomifagene ved Høgskolen i Tromsø samlet går inn i Norges Fiskerihøgskole under et nytt navn. 

6.3.3 Økonomifag

Tenkegruppa anbefaler å samlokalisere i samme administrative struktur alle relevante miljøer innen samfunnsøkonomi, bedriftsøkonomi, markedsføring, organisasjon og ledelse. Tenkegruppa utreder forskjellige modeller for tverrfakulteære samarbeid og for et ”Nærings- og ressursfakultet” som tar opp i seg næringsrettede og profesjonsorienterte studieretninger og skoler. Her kan nevnes NFH, en Business-skole, og juridisk fakultet.

Det bør også nevnes at samarbeidet mellom økonomifagene allerede er i gang på universitetet og høgskolen med felles undervisning fra høsten 2008. 

6.3.4 Lærerutdanning

Den andre tenkegruppa vurderte tre modeller.

Modell 1: Et utdanningsvitenskapelig Fakultetet.

Modell 2: Ett senter som styrer og organiserer alle lærerutdanningene 

Modell 3. Lærerutdanningen integrert i Humanistisk samfunnsvitenskapelig fakultet.

Begge tenkegruppene konkluderte med at et utdanningsvitenskapelig fakultet som den mest tjenelige organiseringen for den framtidige lærerutdanningen i det nye universitetet. Dette fakultetet skal samle all lærerutdanning med unntak av de 5-årige integrerte lærerutdanningene ved UiT.

6.3.5 Regional utvikling og randsone

Randsonegruppa anbefaler at det bygges opp en egen avdeling med ansvar for ivaretakelse av randsoneaktiviteter (herunder innovasjon og kommersialisering). Dette kan eventuelt oppnås ved å videreutvikle TTO. 

6.3.6 Forskning og faglig og kunstnerisk utviklingsarbeid

Gruppen for FoU gir ingen konkrete anbefalinger om organisering, men konkrete anbefalinger for styring og ledelse. De framhever viktigheten av sterk og tydelig FoU-ledelse og behovet for nye strukturer for forskningsledelse. De anbefaler videre en prorektor for forskning. 

6.3.7 Formidling

Formidlingsgruppa anbefaler et nytt formidlings- og mediasenter organisert og lokalisert under toppledelsen. Senteret kan ha to enheter:

· Avdeling for strategisk kommunikasjon

· Strategi

· mediehåndtering

· Avdeling for formidling 

· Egne magasin

· Web

· Audiovisuelt studio

· Nye medier

6.3.8 Medisin og helsefag

Tenkegruppen for medisin og helsefag anbefaler å beholde MF som nå med Institutt for psykologi som nytt institutt, samt å integrere AFH i en ny struktur. 

6.4 Regional utvikling

Tenkegruppa påpeker at sett fra eksterne aktører og samarbeidspartnere er ”ei dør inn” til det nye universitetet viktig. Tenkegruppa anbefaler en egen prorektor og enhet i fellesadministrasjonen for Samfunnskontakt og regional utvikling. Enheten vil gjøre den utadrettede virksomheten langt mer synlig enn i dag og forenkle muligheten for omverdenen å ta og ha kontakt med den nye institusjonen, samtidig som en slik organisering brukes for å rydde i randsoneapparatet. 
6.4.1 Utdanning

Utdanning er svært omfattende for begge institusjoner. Tenkegruppa påpeker blant annet at enhetene bør være store nok til selvstendighet og omstillingsdyktighet. Store nok enheter har anledning til å bære kostnadene (for eksempel grunnet lav søkning) der hvor disse utdanningene er strategisk viktige. Større enheter har også større mulighet til selv å balansere kompetansekrav for å håndtere både bachelor-, master- og ph.d utdanninger. 
6.5 Forkortelser

MF – Det medisinske fakultet


IMB- Institutt for medisin biologi


IKM- Institutt for klinisk medisin


ISM- Institutt for samfunnsmedisin


IF – Institutt for farmasi


IKO- Institutt for klinisk odontologi

NFH- Norges fiskeri høgskole


IFØ- Institutt for økonomi


ISM- Institutt for samfunns- og markedsfag


IAB – Institutt for akvatisk biologi


IMB – Institutt for marin bioteknologi

SVF – Det samfunnsvitenskapelige fakultetet


IAR- Institutt for arkeologi


IFI – Institutt for filosofi


IHI – Institutt for historie


IPLU - Institutt for pedagogikk og lærerutdanning


IPL – Institutt for planlegging og lokalsamfunnsforskning

IPS- Institutt for psykologi


IRV – Institutt for religionsvitenskap


ISA – Institutt for sosialantropologi


ISO – Institutt for sosiologi


IST – Institutt for statsvitenskap
MNF – Det matematisk-naturvitenskapelige fakultet


IK- Institutt for kjemi


IG- Institutt for geologi


IB – Institutt for biologi


IFT – Institutt for fysikk og teknologi


IMS – Institutt for matematikk og statistikk


IFI – Institutt for informatikk

HF – Humanistisk fakultet


IKL – Institutt for kultur og litteratur


IS- Institutt for språkvitenskap

JF- Juridisk fakultet

AFH – Avdeling for helsefag
AFI – Avdeling for ingeniør og økonomifag


IF – Ingeniørfag


ØF- Økonomifag

AFK – Avdeling for kunstfag


MK – Musikkonservatoriet


BK - Bildekustner
AFL – Avdeling for lærerutdanning


ALU – Allmennlærerutdanninga


PELU – Faglærerutdanninga


FLU – Førskolelærerutdanninga

